정조 4년
庚子二月二十日辰時。上御誠正閣。晝講次對同爲入侍時。知事蔡濟恭。特進官金履素。參贊官金魯淳。侍讀官金履禧。檢討官沈樂洙。安川君烓。副護軍申大顯。領議政金尙喆。左議政李溵。兼兵曹判書蔡濟恭。兼刑曹判書具善復。兼禮曹判書洪樂性。戶曹判書金華鎭。行副司直李柱國。行都承旨徐有慶。行大司成鄭民始。大司諫金文淳。司諫李命勳。掌令李度默。持平權以綱姜。副校理金履禧。副修撰沈樂洙。宣川府使李文爀。右副承旨金尙集。假注書曺允大。記事官李𤧣徐龍輔。以次進伏訖。上曰。晝講先爲之。上讀前受音。自宰我問三年之喪。止有三年之愛於其父母乎。履禧讀奏自子曰飽食終日。止其終也已。上讀新受音訖。上曰。文義陳之。履禧曰。人心有所爲之時。則有所主着。而無所作爲。則易於放越。故聖人有博奕之訓。而雖無所作爲之時。明顯處猶可矜持。而幽暗處尤難於矜持矣。此章之意。蓋謂凡人。而至於人主一心。萬化之原。尤不可與凡人比矣。無所作爲之時。幽獨隱微之中。伏望益加留念焉。樂洙曰。凡人則好惡不得其正。故於其不當好而好之。於其不當惡而惡之。聖人則當好者好之。當惡者惡之。此乃聖人之仁處。伏願體念焉。上曰。經筵陳文義。可也。濟恭曰。女子小人。屬於自己者。養之得其道甚難。而孔子之意。只爲凡人發也。至於爲人君者。內則宮闈朝廷。外則億兆民庶。無不屬已。若或不愼。則必有無窮之害。而宮闈朝廷則尤不可不愼。伏願聖上。凡於內外遠近。必以一莊字臨之。無或少忽焉。上曰。所陳好矣。履素曰。必也莊慈竝行。然後可以得其中也。魯淳曰。聖人之言。一字半句。常無泛發者。的知二者之害。故如是言之。伏願留念焉。上曰。伊川常敎人靜坐。聖人若憂人之無所用心。則勉以靜坐亦可。何必博奕也。陶侃亦投摴蒲于水。而後世之人。每以孔子之言。爲藉重之資。以爲當然。大抵聖人之言。四停八當。無有欠缺。而此則似或不然。何也。履禧曰。凡人無所用心。則流入於放僻奢侈。故聖人甚言其無所用心之不可。以爲博奕猶勝於悠蕩而已。非以博奕爲。可也。上命大臣進前。尙喆曰。近日聖體。若何。上曰。一樣矣。尙喆曰。王大妃殿患候加減。若何。上曰。別無加減矣。尙喆曰。惠慶宮氣候。若何。上曰。一樣矣。尙喆曰。臣伏見昨日以金漢耆事所下傳敎。則實是威惠兩盡。臣不勝感歎聖德矣。上曰。洪樂仁之子若闋服。則亦當用此例矣。樂性曰。永祐園莎草枯損處方報來矣。當爲奉審。而自前各園上莎草奉審與修改時。只本曹堂郞進去。而景慕宮凡係儀節。旣亞於太廟。則本園奉審修改之節。恐不宜援用他園例矣。何以爲之乎。上曰。依陵例爲之。定式施行。可也。出擧條濟恭曰。春秋戎器點考時。入直禁軍之一體逢點。古例則然。而莫重宿衛。空番出外。事係重大。且此不過軍裝點考。則入直雖不出來。器械自可點閱。今後則兩次點考之時。入直軍勿爲逢點。使其家人。持軍裝戰馬。待令於開坐之所。似合便宜。故敢此仰達矣。上曰。依爲之。濟恭曰。然則當以此定式矣。上曰。然矣。出擧條濟恭曰。凡於試射之際。入直禁軍之待標信替代出試。雖有近例。標信之數數啓請。事涉煩瀆。此後則依古例除標信擧行。恐無不可。故敢此仰達矣。上曰。依古例爲之。可也。出擧條上曰。兵曹判書蔡濟恭。戎器點考。仍佩往來。出榻敎尙喆曰。館錄已成。而大提學徐命膺。旣有情勢。似難强迫。堂錄何以爲之乎。上曰。弘文提學亦可爲之矣。尙喆曰。吏曹判書亦出去。堂錄似難擧行矣。上曰。玉堂苟艱。不可不速行。吏判則可卽入來。而參議似難等待。仍命書傳敎曰。本館錄旣成。堂錄使之斯速擧行。又命書傳敎曰。判書則竣事後自當上來。而吏曹參判兪彦鎬。旣在近畿。卽爲上來參圈事。分付。又命書傳敎曰。銓曹無人。三堂皆在外。況今堂錄有命。其中參議。有難等待其交龜。吏曹參議李敬養許遞。未差之代。以在京無故人。卽爲擬薦之意。言于廟堂。尙喆曰。近年每値凶歉。國儲蕩然。昨年幸得豐稔。今則各倉充滿。大抵錢貨之於國家。飢不得食。寒不得衣。雖無之。猶可聊賴。而至於穀包。則生民之命係焉。今使各該司不得發賣。惟務儲積之道。則前頭之救活民命。必大矣。上曰。當折衷爲之。勿出擧條。尙喆曰。出擧條。使庶民擧知朝家恤民之意則。似好矣。上曰。不必如此。姑勿頒布。尙喆曰。黃海兵使具以謙。母病不輕云。勢難强迫。合有變通之道。何以爲之乎。上曰。黃海兵使具以謙許遞。其代口傳差出。出榻敎尙喆曰。平安監司不久下直云。今月內可以交龜矣。上曰。新伯今月交龜。則右相治簿。似致窘速矣。上曰。領左相與右相有世嫌云。而予雖不肖。欲仰體先朝之意。卿等雖有世嫌。其在共濟國事之道。豈可相避乎。此後則雖私書。亦當往復。卿等退出後。須以此敎之意。貽書於右相。使知予意焉。尙喆溵曰。當敬奉聖敎矣。樂性曰。王大妃進御理中丸。今番當以全劑製進乎。上曰。王大妃殿進御理中丸本方中。去胡椒加砂仁。半劑製入。出榻敎文淳命勳度默以綱履禧樂洙曰。請喬桐府黜置罪人鄭致達妻。夬正王法。以洩神人之憤。上曰。不允。請還寢遠配罪人韓翼謩金吾草記勿施之命。仍施遠竄之典。上曰。不允。請放歸田里罪人金相福。亟令王府。設鞫嚴問。快正王法。上曰。不允。請黑山島圍籬罪人龜柱亟加嚴鞫。快正王法。上曰。不允。請削黜罪人洪樂純。爲先中途付處。上曰。不允。文淳命勳度默以綱曰。請濟州牧移配罪人敬彬。亟令王府。更爲設鞫得情。上曰。不允。請彦衡養遂獻遂。倂令王府。設鞫嚴問。上曰。不允。請還寢會遂絶島定配之命。仍令王俯。設鞫得情。上曰。不允。請還寢李觀源定配之命。更令王府。設鞫得情。宜矣。上曰。不允。請遲晩後物故罪人啓能。亟施孥籍之典。上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者絶島散配。上曰。不允。度默以綱曰。請大靜縣爲奴罪人金壽賢依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達依律處斷。上曰。不允。請大靜縣定配罪人聖中。亟令王府。設鞫嚴問。期於得情。快正王法。上曰。不允。請削板罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。請楸子島安置罪人李普行。亟令王府。拿鞫嚴問。上曰。不允。上曰。予於近日所大懼者存焉。至於洪樂純事。予未有一毫私意。一付之公議。而近來柳孟養事。極爲怪訝。逐日違牌。徒事彌縫。雖或有疾。豈可以輪感而連爲違牌乎。臺諫豈承望上旨而發洪啓乎。柳孟養不以誠意爲事。極可駭然。此敎須使渠聞之也。文淳命勳曰。請大靜縣爲奴罪人金壽賢。亟令王府。設鞫嚴問。依律處斷。上曰。不允。請爲奴罪人河翼龍金重得。亟令王府。設鞫得情。快正王法。上曰。不允。請海南縣定配罪人李弘濟。亟令王府。設鞫嚴問。上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。上曰。不允。請海美縣定配罪人申光復。亟令王府。設鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。上曰。不允。請定配罪人具翼遠亟寢酌處之命。仍令王府。嚴鞫得情。快施當律。上曰。不允。請減死安置罪人大燮。亟寢酌處之命。仍令王府。設鞫得情。快正王法。上曰。不允。請減死罪人弼海。亟寢酌處之命。仍令王府。設鞫得情。快正王法。上曰。不允。請遠竄罪人安兼濟李宅鎭。亟令王府。竝加嚴鞫。期於得情。依律處斷。上曰。不允。請恒善支屬亟命散配。日謙兄弟竝投絶島。以嚴隄防。上曰。不允。請荐棘罪人瑩中。亟令王府。設鞫嚴問。快施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。上曰。不允。請濟州牧減死定配罪人範聖。依律處斷。上曰。不允。請減死定配罪人德秀。亟令王府。更加嚴鞫。快正王法。上曰。不允。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。上曰。亟停勿煩。請逆賊尙魯。亟施孥戮之典。上曰。不允。上命大臣備堂講官及臺諫先退。上曰。宣川府使進前。上問職姓名及履歷。文爀仰對訖。上曰。汝爲守令時。何事遞歸乎。文爀對曰。貶題居下矣。上曰。貶以何事。文爀對曰。貶以濫杖矣。上曰。濫杖固不可。而至於宣川等邊邑。刑杖亦不可專廢。不必以前日之居下自沮。然又不可太濫矣。上命退。諸臣以次退出。